Pasop vir pakkiebedrogDie bedrieglike e-pos eis uitstaande doeanegeld alvorens ’n pakkie afgelewer kan word. (Argieffoto) Lede van die publiek moet oppas vir ’n e-pos wat lyk of dit deur die Suid-Afrikaanse Poskantoor gestuur is aangesien dit ’n skelmstreek kan wees. Dié e-pos, waarsku die poskantoor, dui aan dat ’n pakkie nie oorhandig kan word nie omdat doeanegeld op die pakkie uitstaande is. “Die e-pos lyk op die oog af of dit deur die poskantoor gestuur is en versoek die ontvanger om geld in ’n rekening te betaal,” sê Johan Kruger, woordvoerder vir die poskantoor. ’n Skermskoot van die e-pos. (Foto: Verskaf) “Dit verwys ook na ’n ongeldige spoornommer vir die pakkie wat uiteraard nie die poskantoor of enige ander posadministrasie s’n is nie.” Kruger sê die poskantoor vra nooit vir doeanegeld of invoerbelasting voor ’n pakkie afgelewer kan word nie. “Indien daar enige koste aan die pakkie verbonde is, betaal die ontvangers dié geld by die toonbank wanneer hulle die pakkie in ontvangs neem.” Die publiek word aangeraai om enige e-pos van dié aard onmiddellik uit te vee en nie daarop te reageer nie. Maroela Media het in 2017 berig dat kansvatters lede van die publiek destyds met soortgelyke skelmstreke onder die poskantoor se naam probeer bedrieg het. Kruger het toe gesê dat lede van die publiek oproepe ontvang het van iemand wat voorgegee het dat hulle vir die poskantoor se doeaneafdeling werk. Mense is tydens dié oproepe versoek om geld in ’n bepaalde rekening te betaal sodat die pakkie afgelewer kan word. Die geld was glo vir aksyns- en koerierkoste.